21. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 835 της 13/20 Σεπτ. 1977 (ΦΕΚ Α' 271) Περί ιδρύσεως τμημάτων Φαρμακευτικού και Γεωλογικού εις την Φυσικομαθηματικήν Σχολήν του Πανεπιστημίου Πατρών. Άρθρον 1. 1.Ιδρύονται εις την Φυσικομαθηματικήν Σχολήν του Πανεπιστημίου Πατρών τα τμήματα: α)Φαρμακευτικόν και β)Γεωλογικόν. Η φοίτησις εις τα τμήματα ταύτα είναι τετραετής. 2.Η λειτουργία του Α' έτους σπουδών των δια της παραγράφου 1 του παρόντος ιδρυομένων τμημάτων άρχεται από του Ακαδημαϊκού έτους 1978-1979, τα υπόλοιπα δε ανά εν κατά τα επόμενα Ακαδημαϊκά έτη μέχρι συμπληρώσεως του τετραετούς κύκλου. 3.Δι’ έκαστον των τμημάτων τούτων ορίζεται κεχωρισμένος αριθμός εισακτέων κατά τας εκάστοτε ισχύουσας σχετικάς διατάξεις. 4.Η Φυσικομαθηματική Σχολή απονέμει και τα πτυχία της Φαρμακευτικής και της Γεωλογίας. Άρθρον 2. Ιδρύονται εις την Φυσικομαθηματικήν Σχολήν του Πανεπιστημίου Πατρών αι κάτωθι τακτικαί έδραι: α)Φαρμακευτικής Χημείας, έχουσα περιεχόμενον: Προέλευσις, παρασκευή, ιδιότητες, χρήσεις και φυσιολογική δράσις των χημικών στοιχείων και ενώσεων των χρησιμοποιουμένων εις την Φαρμακευτικήν και β)Παλαιοντολογίας και Ιστορικής Γεωλογίας έχουσα ως περιεχόμενον : 1.Γενική Παλαιοντολογία-ΜικροπαλαιοντολογίαΠαλαιοντολογία ασπονδύλων-Παλαιοντολογία σπονδυλωτών–Παλαιοβοτανική. 2.Ιστορική Γεωλογία (Στρωματογραφία) Στρωματογραφία Ελλάδος. 